**МОТИВИ ЗА ПРИЕМАНЕ**

на Наредба за изменение и допълнение на Наредбата за определяне на местните данъци на територията на Община Габрово, съгласно чл. 1, ал. 2 и 3 от ЗМДТ

/Приета с Решение № 253/23.12.2008 г., изм. с Решение № 28/18.03.2010 г., изм. с Решение № 8/27.01.2011 г., изм. с Решение № 29/22.12.2011 г., изм. с Решение № 268/19.12.2013 г., изм. с Решение № 14/29.01.2015 г., изм. с Решение № 74/23.12.2015 г., изм. с Решение № 184/29.09.2016 г., изм. с Решение № 82/26.04.2018 г./

**1. Причини, които налагат приемане на промените:**

Причините, които налагат приемането на промените в Наредба за изменение и допълнение на Наредбата за определяне на местните данъци на територията на Община Габрово, съгласно чл. 1, ал. 2 и 3 от ЗМДТ, са продиктувани от обнародваните изменения и допълнения на Закона за местните данъци и такси в **ДВ бр. 98 от 27 ноември 2018 г.**

 Основна промяна в ЗМДТ е новият ред за определяне на данъка върху превозните средства за леки автомобили и товарни автомобили с технически допустима максимална маса не повече от 3,5 т, според която данъкът следва да се определя по формула, която включва два компонента, а именно имуществен и екологичен. Имущественият компонент отчита мощността и годината на производство на автомобила, а екологичният компонент отчита екологичната му категория, респективно замърсяването, което причинява. По отношение на имущественият компонент е прието същият да се определя от ставката за тази част от данъка и мощността на двигателя, коригирани с коефициент в зависимост от годината на производство на автомобила.

 В Закона за местните данъци и такси са предложени шест диапазона на мощности на автомобили и съответно минимална и максимална стойност на границите на размера на данъка за всеки диапазон на мощност. На основание законовите разпоредби се обединяват диапазоните до 37 и до 55 kW в един – до 55 kW, както и се включват два нови диапазона към съществуващите в закона размери по отношение на най-мощните автомобили, а именно: над 150 kW - до 245 kW включително и над 245 kW. В случая се запазва принципа за определяне на по-високи граници на ставка на данък за по-мощните автомобили, доколкото тази част от формирането на данъка е в частта имуществен компонент. Право на общинския съвет е да определи размера на данъка (ставката) в наредбата по чл. 1, ал. 2 от ЗМДТ в зависимост от мощността на автомобила.

 Коефициентът за годината на производство на автомобила е диференциран според възрастта на превозното средство, като са регламентирани 5 възрастови категории. Налице е известна промяна спрямо действащите към настоящия момент в Закона за местните данъци и такси коефициенти.

 Екологичният компонент е свързан с екологичните характеристики на автомобила. Той представлява коригиращ коефициент, който отразява екологичната категория на автомобила, като напълно кореспондира с европейските стандарти за изгорели газове (познати още като Евро 1, 2, 3, 4, 5 и 6). Екологичният компонент осигурява облекчение за собствениците на автомобили, съответстващи на екологични стандарти Евро 4 и по-високи и утежнение за собствениците, чиито автомобили не съответстват на екологична категория или съответстват на екологична категория, но по-ниска от „Евро 4“.

 Общинският съвет следва да определи размера на екологичния коефициент за всяка екологична категория в наредбата по чл. 1, ал. 2 от ЗМДТ, като за целта в Закона за местните данъци и такси са определени граници.

 Във връзка с приетият нов начин за облагане е предвидено облекчението за превозни средства с действащо катализаторно устройство да отпадне. Отпадането на посоченото данъчно облекчение е заменено с въвеждане на коефициент за екологичната категория на автомобила, която представлява еднозначно определена и нанесена в талона на всеки автомобил характеристика.

 Съгласно разпоредбата на чл. 10а, ал. 7, т. 3 от Закона за пътищата, леките автомобили, както и всички товарни автомобили с технически допустима максимална маса не повече от 3,5 т. са отнесени в една категория по отношение на определянето и заплащането на винетна такса, но до момента се облагат по напълно различен начин с данък върху превозните средства, което създава неравнопоставеност между собствениците на такива автомобили. Новата редакция на чл. 55 от ЗМДТ, предвижда еднакъв начин за определяне на данъка на последните.

Предложена е промяна относно облагаемата товароносимост на товарните автомобили с технически допустима максимална маса над 3,5 т. и не повече от 12 т, като вместо на всеки започнат тон, същата ще се изчислява на всеки започнати 750 кг.

Освен това е предвидена корекция на данъчното облекчение за автобусите, товарните автомобили над 3,5 т, влекачите за ремарке и седловите влекачи с двигатели, съответстващи на екологични категории "Евро 3" и "Евро 4", така, че да съответства на предвидената данъчна преференция съобразно коефициента за екологична категория при облагане на леки и товарни автомобили с технически допустима максимална маса не повече от 3,5 т. В тази връзка данъчното облекчение за екологична категория "Евро 3" отпада, а за екологична категория "Евро 4" се намалява на 20 %.

В Община Габрово има регистрирани общо 36225 бр. превозни средства, от които 28372 бр. леки автомобили, 2184 бр. товарни до 3.5 т., останалите – с по-висока товароносимост или друг тип превозно средство. Част от превозните средства са без екологична категория или с екологична категория, отговаряща на стандарти Евро 1 или Евро 2. Към настоящия момент тези автомобили са ползвали 50 % отстъпка на данъка при наличието на катализатор, което занапред не е предвидено като възможност в текстовете на ЗМДТ.

В тази връзка законодателните промени варират в много детайлни различия от досегашния начин на изчисляване на данъка и в повечето случаи размера на данъка няма да съответства на сега действащия размер, независимо какви ставки ще бъдат приети. Предвид влиянието на множество показатели и коефициенти при изчисляване на данъка на всяко МПС, се формират най-малко 150 различни комбинации от стойности и коефициенти, което категорично препятства възможността за формиране на изводи, относно промяна на дължимия данък МПС, по екологични категории, мощности или възраст. Независимо от стойностите, които ще бъдат определени, промените ще доведат в някой случаи до увеличаване на данъка, в други до относително запазване, в трети до увеличаване. В много случаи, при леки автомобили с много висока мощност, но с двигатели съответстващи на високи екологични категории ще има драстични намаления. Като цяло се очаква намаление и при автомобили, които са с висока екологична категория, но са малка мощност.

При определяне размера на данъка за леки и товарни автомобили в проекта на наредбата е търсен подход, който да отчита съществуващите реалности и същевременно да не накърнява принципа на данъчната справедливост. Данъчната тежест е структурирана в близки до минимума допустими размери, което обосновава данъка като социално поносим. Законодателя е предвидил коефициенти за екологичност на превозните средства, които гарантират данъчни облекчения за автомобили с по-висока екологична категория, спрямо автомобили със същите характеристики, но от по-ниска екологична категория. Последното, кореспондира с общата логика, във връзка с което предлагаме да се придържаме към законово установените коефициенти и то към техните минимални стойности.

В изменението на Закона за местните данъци и такси в сила от 01.01.2019 год. са направени промени по отношение на жилищните имоти, които попадат в Списъка на курортите в Република България обявен с Решение № 153 от 24 февруари 2012 год. на Министерски съвет. Съгласно списъка, местност „Люляците“ Община Габрово е планински курорт от местно значение. В тази връзка всички жилищни имоти, които не са декларирани като основно жилище трябва да плащат по-висок данък върху недвижимите имоти, които следва да се определи от Общинските съвети. На територията на местност „Люляците“ има деклариран един единствен имот, които попада в обхвата на Списъка на курортите в Република България.

Последната промяна е свързана с отпадане на патентна дейност „Отдаване на видеокасети или записи на електронен носител под наем“.

 **2. Цели, които се поставят:**

Постигане на съответствие и избягване на противоречия на текстовете от наредбата с нормите на Закона за местните данъци и такси. Спазване принципите за откритост, публичност и граждански контрол върху дейността на местните власти, конкретно при определяне размера, реда и начина на събиране и освобождаване от заплащане на местните данъци на територията на общината.

**3. Финансови и други средства, необходими за прилагането на новата уредба:**

За прилагането на предложените промени в Наредбата за определяне размера на местните данъци на територията на Община Габрово, съгласно чл. 1, ал. 2 и 3 от ЗМДТ не се изисква допълнителен финансов ресурс. Същите няма да доведат до пряко или косвено въздействие върху общинския бюджет.

**4.Очакваните резултати от прилагането, включително финансовите, ако има такива:**

Очакваните резултати след приемането на проекта за изменение на Наредбата е да се регламентират условията и реда за определяне, установяване, обезпечаване и събиране на местните данъци, съобразно изискванията на Закона и да не се допускат противоречия и различия между законовата и подзаконова нормативна уредба. При прилагането на Наредбата с посочените в предложението стойности, се очаква относително запазване на общия облог, както и на размера на приходите в бюджета на Общината от данък върху превозните средства.

**5.Анализ за съответствие с правото на Европейския съюз:**

Настоящата наредба е създадена в съответствие с принципите на Европейската харта за местно самоуправление, Европейска харта за регионално развитие, както и с директиви на Европейската общност, свързани с тази материя, предвид съответствието на основния нормативен акт (ЗМДТ) с тях.